Et varsel som kritiserte politidirektoratet ble sendt til Justisdepartementet. Men varselet ble sendt videre til politidirektoratet. – Fullstendig uforståelig, sier varsler Paal Knutsen.

I april sender politiførstebetjent Paal Knutsen og to andre ansatte i Sør-Øst politidistrikt et kollektivt varsel til Justisdepartementet. I varselet retter de tre ansatte skarp kritikk mot arbeidsgiver Sør-Øst politidistrikt og politidirektoratet (POD).

Kritikken dreier seg om håndteringen av tidligere varsel fra de tre og behandlingen disse varslene fikk i POD. Varslerne ber derfor Justisdepartementet behandle varslet.

Men overraskende nok for både varslere og advokaten Birthe Eriksen, sendte Justisdepartementet saken tilbake til POD, som skulle behandle varslet.

– Habilitetsutfordringer

– Håndteringen av denne saken illusterer godt de habilitetsutfordringene vi står overfor i alvorlige varslingssaker i justissektoren, sier advokat Birthe Eriksen til TV 2.

Varslet som ble sendt til Justisdepartementet påpeker et «fortsatt» uforsvarlig arbeidsmiljø, gjengjeldelse mot tre varslere i distriktet som varslet om alvorlige kritikkverdige forhold og til sist uforsvarlig undersøkelse og saksbehandling.

Varslerne er i følge varslet blitt utsatt for "systematisk gjengjeldelse, trakassering og mobbing". To har vært sykmeldt i lengre tid.

I varslet ble det også fremmet kritikk mot politidirektoratet som på et tidligere tidspunkt hadde behandlet varsel mot samme politidistrikt.

– Til tross for dette, velger Justisdepartementet å sende det nye og kollektive varslet videre til POD, som da i realiteten skal behandle et varsel som innebærer kritikk mot POD. Det er helt uforståelig, sier Paal Knutsen.

Kritikken mot POD omfatter blant annet uforsvarlig behandling av Knutsen og en kollega sine tidligere varsler samt manglende inngripen i arbeidsmiljøet og manglende varslervern.

Etterlyser selvstendig behandling

– Vi hadde jo håpet at Justisdepartementet hadde gått inn og undersøkt dette varselet selvstendig. Vi skulle ønske at departementet hadde vært mer bevisst sitt selvstendige ansvar som varslingsmottak, slik det ble gjort i «Monika-saken», sier Birthe Eriksen.

I varselet som Eriksen har sendt til Justisdepartementet sammenfattes varsler fra tre ulike ansatte i Sør-Øst politidistrikt, samtidig som det inneholder nye forhold.

Samvittighetsproblemer

– I utgangspunktet varslet jeg om en kritikkverdig prosess i forbindelse med ansettelse av ny leder i Sør-Øst politidistrikt. En sak som ikke angikk meg, men som jeg hadde store samvittighetsproblemer med å takle, sier Knutsen. Den tidligere politiførstebetjenten er i dag andre nestleder i Politiets Fellesforbund i Sør-Øst politidistrikt.

Knutsen kontaktet POD som videresendte varslet til advokatselskapet Kluge. Knutsen utarbeidet så et vedlegg til varselet på 19 sider, som omhandlet alt fra påstander om at politimester Christine Fossen i Sør-Øst politidistrikt hadde en destruktiv lederstil til at hun tok beslutninger hun ikke hadde myndighet til samt at hun baksnakket en kollega og skjelte ut en tillitsvalgt i et drøftingsmøte.

Knutsen forteller at konklusjonen til Kluge var at varslet ble definert som en personkonflikt som kunne løses ved hjelp av en organisasjonspsykolog. Kun utskjelling av tillitsvalgt ble funnet kritikkverdig.

– En unødvendig omkamp?

– Kan varslene fra tre ansatte, som nå er omfattet i et nytt kollektivt varsel, ansees som en slags omkamp? At dere ikke nøyer dere med den konklusjonen som er fattet?

– Fra arbeidsgivers side kan det kanskje se slik ut, men vi la vekt på å utforme et godt underbygget varsel som både dokumenterer de forholdene det ble varslet om, innsigelsene mot saksbehandlingen og dokumentasjon på de helsemessige konsekvensene arbeidsforholdene og saksbehandlingen har hatt for varslerne, sier Birthe Eriksen.

Eriksen fremholder at også andre i Sør-Øst politidistrikt har varslet om de samme forholdene direkte til POD tidligere, uten at noe ble gjort.

– Situasjonen er så alvorlig at vi mener dette skal defineres som varsler om kritikkverdige forhold og ikke ordinære personalkonflikter, som POD påstår. Varslernes leger og psykologer er også klare på at ordinær konflikthåndtering ikke vil være tilstrekkelig for å løse denne saken, avslutter Eriksen.

TV 2 klarte ikke å innhente kommentar fra POD.